Færøske kunstnere har en stærk tradition for at male abstrakte og ekspressive landskaber, og flere af disse storværker kan opleves i dette særudstillingsområde. På reposen er farverige landskaber og nærbilleder af naturen. I det store rum kan du opleve det færøske landskab gengivet i mørke farver, store flader og stærke nuancer. I den nederste del af rummet bliver det indre landskab fortolket med værker, der tager udgangspunkt i menneskekroppen. Den nøgne krop, tværsnit af blodårer, røntenfotografier og referencer til blod og hud aktiverer sanserne og vækker undren. Temaerne landskab, abstraktion og krop udfoldes også i den faste samling.